Medzinárodný filmový trh **Marché du Film** sa koná súbežne s Medzinárodným filmovým festivalom v Cannes od XXII. ročníka festivalu v 1959. Je to jedna z najväčších udalostí na svete, pokiaľ ide o rokovania, stretnutia, propagáciu a distribúciu filmov. Stretávajú sa tu všetky oblasti filmového priemyslu – režiséri, producenti i filmové inštitúcie, festivaly a samozrejme aj zástupcovia distribučných spoločností. Riaditeľom trhu je Jérôme Paillard (2004). 

Od roku 2004 je súčasťou Marché du Film **Producers Network**. Je to priestor pre producentov, ktorí produkovali minimálne jeden celovečerný film uvedený v kinách v priebehu posledných troch rokov. Poskytuje priestor pre zoznamovanie sa s inými svetovými producentmi.

Slovensko na Marché du Film
---------------------------

### 2004 – 2006

Slovensko sa po prvý raz objavilo na Marché du Film v roku 2004 v spoločnom pavilóne Slovenska, Česka a Poľska. Zo slovenskej strany pavilón financuje Slovenský filmový ústav (SFÚ), Slovenská asociácia producentov v audiovízii (SAPA) a Ministerstvo kultúry Slovenskej republiky. Účelom pavilónu bolo prezentovať kinematografiu všetkých troch krajín. V roku 2004 svojou účasťou prispeli aj ministri kultúry Slovenska Rudolf Chmel, Poľska Waldemar Dąbrowski a Česka Pavel Dostál. V roku 2005 to boli opäť minister kultúry Poľska Waldemar Dąbrowski, námestníčka MK ČR Petra Smolíková a štátna tajomníčka MK SR Ágnes Biró.

### 2007

Na LX. ročníku sa po prvý raz prezentujeme v spoločnom pavilóne Slovenska a Česka. Zo slovenskej strany pavilón opäť financuje SFÚ, SAPA a MK SR. Na trhu bola premietnutá ukážka k filmu *Bathory* a nasledujúce filmy:

| Film | Réžia | Krajina pôvodu |
| --- | --- | --- |
| *Obsluhoval jsem anglického krále* | Jiří Menzel | Česko Česko, Slovensko Slovensko, Nemecko Nemecko, Maďarsko Maďarsko |
| *Rozhovor s nepriateľom* | Patrik Lančarič | Slovensko Slovensko |
| *Tajnosti* | Alice Nellis | Česko Česko, Slovensko Slovensko |
| *T.M.A.* | Juraj Herz | Slovensko Slovensko, Česko Česko |

### 2008

Na LXI. ročníku sa už po druhý raz prezentujeme v spoločnom pavilóne Slovenska a Česka. Zo slovenskej strany pavilón opäť financuje SFÚ, SAPA a MK SR. Na trhu prezentujeme náš MFF Artfilm Trenčianske Teplice / Trenčín a česko-nemecko-slovenský koprodukčný projekt Tomáša Mašína historickú drámu *3 sezóny v pekle*.

### 2009

Na LXII. ročníku sa prezentujeme už tretíkrát v spoločnom pavilóne Slovenska a Česka. Zo slovenskej strany pavilón financuje SFÚ, MK SR, SAPA, ktorá pri príležitosti 10. výročia vzniku prezentuje svoju „históriu" a Audiovizuálny fond. Mali sme aj účasť na 6. ročníku **Producers Network**. Zástupcovia zo Slovenska boli producent Marko Škop a režisér Juraj Lehotský, tvorcovia filmu *Slepé lásky*. Na trhu boli premietnuté filmy:

| Film | Réžia | Krajina pôvodu |
| --- | --- | --- |
| *Bathory* | Juraj Jakubisko | Slovensko Slovensko, Česko Česko, Maďarsko Maďarsko, UK UK |
| *Nebo, peklo... zem* | Laura Siváková | Slovensko Slovensko, Česko Česko |
| *Tobruk* | Václav Marhoul | Česko Česko, Slovensko Slovensko |

### 2010

Na LXIII. ročníku sa prezentujeme už po štvrtýkrát v spoločnom pavilóne Slovenska a Česka. Pavilón organizuje zo slovenskej strany SFÚ v spolupráci so SAPA s finančnou podporou Ministerstva kultúry SR a Audiovizuálneho fondu. Účasť na 7. ročníku **Producers Network** mala spoločnosť *Jakubisko Film*. Prezentovali historickú drámu *Slovanská epopej* a životopisný seriál *M.R.Štefánik*.

Pozri aj
--------

* Festival de Cannes

Referencie
----------

1. ↑  Ľubica Mistríková. Slovensko na medzinárodnom filmovom trhu v Cannes. *Film.sk*, jún 2004. Dostupné online. [nefunkčný odkaz]
2. ↑  Miro Ulman. Priestor pre spoluprácu. *Film.sk*, jún 2005. Dostupné online. [nefunkčný odkaz]
3. ↑  Miro Ulman. Cannes úspešné aj pre Slovensko. *Film.sk*, jún 2007. Dostupné online [cit. 2010-08-07]. Archivované 2008-03-05 z originálu.
4. ↑  Miro Ulman. Z Cannes do celého sveta. *Film.sk*, jún 2008. Dostupné online. [nefunkčný odkaz]
5. ↑  Katarína Tomková. Opäť v Cannes. *Film.sk*, jún 2009. Dostupné online. [nefunkčný odkaz]
6. ↑  Katarína Tomková. Ako bolo v Cannes? Ďakujem, dobre.. *Film.sk*, jún 2010. Dostupné online. [nefunkčný odkaz]

Externé odkazy
--------------

* oficiálna stránka (po francúzsky) (po anglicky)